KIRJALLINEN KYSYMYS E-1426/01 esittäjä(t): Cristiana Muscardini (UEN) komissiolle. Lapsiorjakauppa.



Virallinen lehti nro 364 E , 20/12/2001 s. 0108 - 0109



KIRJALLINEN KYSYMYS E-1426/01 esittäjä(t): Cristiana Muscardini (UEN) komissiolle (17. toukokuuta 2001) Aihe: Lapsiorjakauppa Unicef paljasti vähän aikaa sitten, että eräs laiva (täysin oikeutetusti kauhun laivaksi nimetty), jossa oli 250 nälkäistä ja eläinten lailla pieneen tilaan ahdettua lasta, etsi satamapaikkaa Guinean lahdella. Nyt tiedetään, että laiva rantautui Cotonoun satamaan Beniniin ilman jälkeäkään lapsista. Tiedotusvälineet ovat esittäneet lukuisia kysymyksiä lasten kohtalosta. Odotellessa tutkimusten tuloksia suuttumus siitä, että Unicefin mukaan 250 miljoonaa lasta maailmassa on orjana, jatkuu edelleen. Tällaisten tapausten torjumiseksi ei ole käytännössä tehty mitään. Onko komissio tietoinen tästä ilmiöstä ja sen vakavuudesta? Aikooko se painostaa poliittisesti sellaisia maita, joissa lapsia käytetään orjina? Aikooko se toteuttaa yhteistyössä lastenjärjestöjen kanssa hankkeita ilmiön torjumiseksi toimimalla tämän hirvittävän kaupan syntypaikoilla ja pääteasemilla (joihin valitettavasti kuuluu myös Eurooppa)? Eikö komissio katso tarpeelliseksi tämän ilmiön torjumisen tehostamiseksi tehdä tehokasta yhteistyötä AKT-maiden kanssa niiden EU:n kanssa juuri Cotonoussa allekirjoittaman kumppanuussopimuksen hengessä, jotta voidaan tehdä aloitteita, joihin osallistuvat myös kansalliset poliisit? Eikö jäsenvaltioiden hallituksia pitäisi pyytää antamaan kiireellisesti Europolille erityisvaltuudet lapsiorjakaupan torjumiseksi? Poul Nielsonin komission puolesta antama vastaus (20. heinäkuuta 2001) Komissio on selostanut lasten salakaupan muodostamaan ongelmaan liittyviä toimiaan ja näkemyksiään vastauksessaan Rodi Kratsan suulliseen kysymykseen H-0432/01 parlamentin toukokuun 2001 istuntojakson kyselytunnilla(1). Europol on jo nykyisin toimivaltainen torjumaan lasten salakauppaa 26. heinäkuuta 1995 tehdyn Europol-yleissopimuksen(2) nojalla. Yleissopimuksen 2 artiklan 2 kohdassa määrätään, että edellä 1 kohdassa tarkoitettujen tavoitteiden asteittaiseksi toteuttamiseksi Europolin ensivaiheen tehtävänä on [] laittoman maahantulon, ihmiskaupan [] estäminen ja niiden torjuminen. Ihmiskaupan torjuminen on yksi Europolin toiminnan painopisteistä. Euroopan yhteisön poliisipäälliköiden toimintaryhmä keskusteli aiheesta kokouksessaan 8.-9. maaliskuuta 2001. Poliisipäälliköt kehottivat Europolia järjestämään asiantuntijakokouksia, suorittamaan uhkien arviointeja ja laatimaan analyysitiedostoja. Komissio antoi neuvostolle 30. marraskuuta 2000 ehdotukset neuvoston puitepäätöksiksi ihmiskaupan torjumisesta sekä lasten seksuaalisen hyväksikäytön ja lapsipornografian torjumisesta(3). Ehdotusten tavoitteena on paikata yhteisesti hyväksyttyjä määritelmiä, rangaistavaksi säätämistä ja seuraamuksia koskevaa puutetta jäsenvaltioiden rikoslainsäädännössä, jotta voitaisiin kehittää tehokasta oikeudellisen alan ja lainvalvontaviranomaisten yhteistyötä. Nämä ehdotukset ovat parhaillaan neuvoston ja parlamentin tarkasteltavina. (1) Suullinen vastaus, 15.5.2001. (2) EYVL C 316, 27.11.1995. (3) EYVL C 62 E, 27.2.2001.